บาทเปิด 30.68/70 คาดแกว่งแคบ
ธนาคารซีไอเอ็มบี ไทย รายงาน เงินบาทเปิด 30.68/70 คาดวันนี้แกว่งแคบ ตลาดยังรอลุ้นผลช่วยเหลือกรีซ
14 พ.ย. 2555

ธนาคารซีไอเอ็มบี ไทย รายงาน เงินบาทเปิด 30.68/70 คาดวันนี้แกว่งแคบ ตลาดยังรอลุ้นผลช่วยเหลือกรีซ
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.68/70 บาท/ดอลลาร์ ทรงตัวจากปิดตลาดเมื่อเย็นวานนี้ที่ระดับ 30.68/70 บาท/ดอลลาร์ เนื่องจากยังไม่มีปัจจัยใหม่เข้ามาส่งผลกระทบ 
สำหรับปัจจัยในระยะนี้ยังมาจากการเจรจาเรื่องการให้ความช่วยเหลือทางการเงินแก่ประเทศกรีซ หลังจากที่ประชุมรัฐมนตรีคลังกลุ่มยูโรยังไม่สามารถหาข้อสรุปในการให้ความช่วยเหลือแก่กรีซได้ 
"ตลาดยังไม่มีปัจจัยใหม่ๆ ซึ่งปัจจัยยังเป็นเรื่องของประเทศกรีซที่ยังไม่มีข้อสรุป ตลาดเลยวิ่งแคบๆ" นักบริหารเงินกล่าว 
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 79.40/45 เยน/ดอลลาร์ อ่อนค่าจากระดับ 79.25/30 เยน/ดอลลาร์ ส่วนเงินยูโรอยู่ที่ระดับ 1.2707/2709 ดอลลาร์/ยูโร จากระดับ 1.2672/2675 ดอลลาร์/ยูโร 
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.60-30.80 บาท/ดอลลาร์